**Seletuskiri „Rannikukaitse divisjoni sümboolika kirjeldus ja kasutamise kord“ juurde**

**Sümboolika kasutusele võtmise põhjendus**

Mereväe struktuurimuudatusega aastal 2021 ja mereväe põhimääruse kehtestamisega loodi mereväe koosseisu uus alaliselt tegutsev struktuuriüksus – rannikukaitse divisjon (RKD) ning määrati kindlaks tema põhiülesanded.

RKD põhiülesandeks on pealveetõrje teostamine kasutades selleks pikamaa laevatõrje raketisüsteeme. Toetavateks tegevusteks on väekaitse maal ja merel ning panustamine merelise olukorrateadlikkuse loomisse.

RKD koosseisu kuulub nii maismaal (raketipatarei, väekaitsekompanii ja seirerühm) kui merel tegutsevad (väekaitsekaatrid) allüksused.

RKD eripärast tulenevalt – tegutsemine nii maismaal kui merelises keskkonnas, kaasneb vajadus eristuda teistest Kaitseväe struktuuriüksustest ning luua üksuse sisene ühtekuuluvustunne, mille üheks vahendiks on ühtse sümboolika kasutamine ja selle kaudu ajaloolise järjepidevuse loomine varasemate rannikukaitsega tegelenud üksustega. Sellest tulenevalt on tekkinud vajadus kehtestada uute Kaitseväe sümbolitena rannikukaitse divisjoni vapp ja käiseembleemid. Kuna RKD koosseisus on nii merel kui maal tegutsevad allüksused, kes vastavalt kasutavad laevateenistus- ja välivormi, luuakse käiseembleemid kahes kujunduses.

Varasemalt on loodud ja kinnitatud väekaitsekaatrite laevavapid.

Rannikukaitse divisjoni embleemi ja käiseembleemi loomisel on kasutatud ajaloolist 1940. aasta eelset merekindluste rinnamärgi kujundust. Sarnast embleemi, kuid ristatud musketitega, kasutasid ka 1995-2014 tegutsenud mereväe rannakaitse- ja baasikaitse kompaniid. Varasemalt kasutatud suurtükid ja musketid on vapi kujunduses asendatud rakettidega, millega sümboliseeritakse rannikukaitse relvasüsteemide arengut läbi aastate. Embleemi kujundus on loodud divisjoni tegevväelaste koostöös.